Broj: 711-I-1329-M-159/22-03-21

Zagreb, 8. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Tatjane Vlašić, zamjenice pučkog pravobranitelja,** za davanjem mišljenja Povjerenstva,na 166. sjednici održanoj dana 8. travnja 2022.g. daje sljedeće

**MIŠLJENJE**

**Sukladno članku 17. stavku 2. ZSSI-a, obveznica Tatjana Vlašić, može za vrijeme obnašanja javne dužnosti zamjenice pučke pravobraniteljice obavljati funkciju člana Povjerenstva za ocjenjivanje projekata organizacija civilnog društva u području ljudskih prava u Gradu Zagrebu te za ovu funkciju primati naknadu.**

Obrazloženje

Zahtjev za davanjem mišljenja Povjerenstva podnijela je obveznica Tatjana Vlašić, zamjenica pučkog pravobranitelja. U Povjerenstvu zahtjev je zaprimljen 24. ožujka 2022. pod poslovnim brojem 711-U-3838-M-159/22-01-5, povodom kojeg se vodi predmet broj M-159/21.

Člankom 3. stavkom 1. podstavkom 14. ZSSI-a propisano je da su pučki pravobranitelj i njegovi zamjenici obveznici ZSSI-a, stoga je Tatjana Vlašić povodom obnašanja dužnosti zamjenice pučke pravobraniteljice dužna postupati sukladno odredbama tog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U svojem zahtjevu obveznica navodi da je dobila poziv za sudjelovanje u Povjerenstvu za ocjenjivanje projekata organizacija civilnog društva u području ljudskih prava u Gradu Zagrebu.

U dopuni zahtjeva obveznica pojašnjava da Povjerenstvo osniva gradonačelnik te da je njegova zadaća evaluacija pristiglih prijava organizacija civilnog društva temeljem koje će gradonačelnik donijeti odluku o financiranju organizacija civilnog društva.

Obveznica traži mišljenje Povjerenstva je li prihvaćanje te uloge u skladu sa ZSSI-om.

Člankom 60. stavkom 19. Statuta Grada Zagreba određeno je da gradonačelnik kao nositelj izvršnih poslova u okviru samoupravnog djelokruga Grada Zagreba imenuje i razrješuje osobe u skladu sa zakonom, Statutom Grada Zagreba i gradskim odlukama.

Temeljem članka 17. Poslovnika gradonačelnika Grada Zagreba gradonačelnik osniva radna tijela radi stručne obrade pojedinih pitanja, davanja prijedloga i mišljenja o pojedinim pitanjima i praćenja stanja u pojedinim područjima ili za pripremu određenog materijala.

Sukladno članku 18. stavak 1. Poslovnika gradonačelnika Grada Zagreba radna tijela su: povjerenstva, savjeti, vijeća, radne skupine i druga tijela, dok je stavkom 2. istog članka propisano da se članovi radnih tijela imenuju iz redova stručnih, znanastvenih te drugih osoba koje mogu pridonijeti radu radnog tijela. Sukladno stavku 3. istog članka članovi radnih tijela imenuju se do izvršenja posla radi kojeg su osnovana a najduže do isteka mandata gradonačelnika.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

U odnosu na obavljanje funkcije člana Povjerenstva za ocjenjivanje projekata organizacija civilnog društva u području ljudskih prava u Gradu Zagrebu, Povjerenstvo zaključuje da se radi o obavljanju stručnih poslova koja podrazumijevaju specifična znanja iz područja ljudskih prava u za tu svrhu posebno osnovanom radnom tijelu savjetodavnog karaktera (stručna obrada pojedinih pitanja, davanja prijedloga i mišljenja o pojedinim pitanjima i praćenja stanja u pojedinim područjima ili za pripremu određenog materijala.)

Stoga se u ovoj situaciji ne radi o drugoj javnoj dužnosti izvan kruga dužnosti određenih člankom 3. ZSSI-a, koju bi obveznica sukladno članku 17. stavku 1. ZSSI-a mogla obavljati za vrijeme obnašanja javne dužnosti ako je to iznimno posebnim zakonom dopušteno, niti o obavljanju poslova u smislu stalnog i redovitog zanimanja iz članka 17. stavka 2. ZSSI-a, već o drugim poslovima koje obveznica može obavljati istodobno obnašanjem dužnosti zajmjenice pučke pravobraniteljice te za to primati naknadu.

Ukazuje se obveznici da je predmetnu naknadu dužna navesti u imovinskoj kartici kou podnosi Povjerenstvu sukladno odredbama ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Tatjana Vlašić, elektronička dostava
2. Objava na internetskoj stranici Povjerenstva
3. Pismohrana